ml en sl en en en en en en en de en en en ml ml ml ml ml ml ml ml ml ml ml ml ml ml ml en ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
സാഹിത്യോത്സവ് ; നിര്‍വൃതിയുടെ ആത്മാവിഷ്‌കാരം | RISALA WEEKLY
To search in site, type your keyword and hit enter
Article · Articles · Issue · Issue 1204
സര്‍ഗോത്സവങ്ങള്‍ നിറഞ്ഞ ഈ മത്സരകാലത്ത് എസ് എസ് എഫ് സാഹിത്യോത്സവ് മാതൃകയാണ്. എങ്ങനെയും ജയിക്കുകയെന്ന പ്രവണത കലാ മത്സരവേദികളില്‍ നമ്മള്‍ കണ്ടുകൊണ്ടിരിക്കുന്നു. ചിലരുടെ ആര്‍പ്പുവിളികളിലും മറ്റു ചിലരുടെ കണ്ണീരിലുമൊടുങ്ങുന്ന കലാ മത്സരങ്ങളില്‍ നിന്ന് വ്യത്യസ്തമായി എല്ലാവരിലും ആവോളം നിര്‍വൃതി ബാക്കിവെച്ചാണ് സാഹിത്യോത്സവുകള്‍ക്ക് തിരശ്ശീല വീഴുന്നത്.
ഏത് കലയും സാര്‍ഥകമാവുന്നത് തനിമയില്‍ ആവിഷ്‌കരിക്കപ്പെടുമ്പോഴാണ്. കലക്കും സാഹിത്യത്തിനും സമൂഹത്തോട് സംവദിക്കാനുള്ള തുറവിയുണ്ടാവണം. ഇക്കാരണങ്ങളാല്‍ തന്നെ കലയുടെ സര്‍വാസ്വാദനങ്ങള്‍ക്കുമപ്പുറം ഇസ്‌ലാമിക സര്‍ഗാത്മകതയുടെ അര്‍ത്ഥാവിഷ്‌കാരങ്ങളാണ് സാഹിത്യോത്സവുകള്‍. കലാസ്വാദനങ്ങളുടെ ധാര്‍മിക പക്ഷത്താണ് എസ് എസ് എഫ് സാഹിത്യോത്സവ്.
യൂണിറ്റ്, സെക്ടര്‍, ഡിവിഷന്‍, ജില്ല ഘടകങ്ങളില്‍ നിന്ന് വിജയികളായ പ്രതിഭകളാണ് സംസ്ഥാന സാഹിത്യോത്സവിന് നീലഗിരി ചുരം കയറിയത്. 17ന് കാലത്ത് 7 മണിയോടെ രചനാ മത്സരങ്ങള്‍ക്കും 9 മണിയോടെ സ്‌റ്റേജ് മത്സരങ്ങള്‍ക്കും തുടക്കമായി. 12മണിക്കാണ് മലയാളത്തിലെയും തമിഴിലെയും പ്രമുഖരുടെ സാന്നിധ്യത്തില്‍ ഉദ്ഘാടന സമ്മേളനം പ്രധാന വേദിയില്‍ ആരംഭിച്ചത്. കേന്ദ്ര സാഹിത്യ അക്കാദമി അവാര്‍ഡ് ജേതാവും പ്രമുഖ തമിഴ് സാഹിത്യകാരനുമായ പൊന്‍നീലന്‍ ഇരുപത്തിമൂന്നാമത് സംസ്ഥാന സാഹിത്യോത്സവ് ഉദ്ഘാടനം ചെയ്തു. മതസ്പര്‍ധയും വര്‍ഗീയ ഫാഷിസവും മൂര്‍ച്ച പ്രാപിച്ച കാലത്ത് മാനവിക ബോധത്തിന്റെ ഉദാത്ത മാതൃകയാണ് കലാ സാഹിത്യപ്രകടനങ്ങളിലൂടെ ആവിഷ്‌കരിക്കപ്പെടേണ്ടതെന്ന് അദ്ദേഹം അഭിപ്രായപ്പെട്ടു. ”മനുഷ്യനാണോ എന്നതാണ് പ്രധാനം. യോഗ എന്ന് പറയുന്ന മൗനവ്രതത്തിനല്ല നാം ജനിച്ചത്. നല്ലത് ചിന്തിക്കാനും നല്ലത് പ്രവര്‍ത്തിക്കാനുമാണെന്ന്” അദ്ദേഹം കൂട്ടിച്ചേര്‍ത്തു. ഈ വര്‍ഷത്തെ എസ് എസ് എഫ് സാഹിത്യോത്സവ് പുരസ്‌കാര ജേതാവായ കവി വീരാന്‍കുട്ടിക്ക് 33,333രൂപയും ഫലകവും അടങ്ങുന്ന അവാര്‍ഡ് പൊന്‍നീലന്‍ സമര്‍പ്പിച്ചു.
എസ് വൈ എസ് സംസ്ഥാന പ്രസിഡന്റ് പേരോട് അബദുര്‍റഹ്മാന്‍ സഖാഫി മുഖ്യപ്രഭാഷണം നടത്തി. അഡ്വ.ദ്രാവിഡ മണി എം എല്‍ എ, എന്‍ വി അബ്ദുറസാഖ് സഖാഫി, എസ് ശറഫുദ്ദീന്‍, സി കെ കെ മദനി, ഹബീബുള്ള പന്തല്ലൂര്‍, അഡ്വ. കെ യു ഷൗക്കത്ത്, എം ഹംസ ഹാജി, വി അബ്ദുല്‍ജലീല്‍ സഖാഫി, എന്‍ എം സ്വാദിഖ് സഖാഫി, എം മുഹമ്മദ് സ്വാദിഖ്, വി പി എം ബശീര്‍, ആര്‍ പി ഹുസൈന്‍, കെ അബ്ദുല്‍ കലാം, എം അബ്ദുല്‍ മജീദ്, കെ അബ്ദുറശീദ് എന്നിവര്‍ സംസാരിച്ചു.
ദഫ്, അറബന, ഖവാലി എന്നീ മത്സരങ്ങള്‍ സദസ്സിനെ ആവേശത്തിന്റെ പരകോടിയിലെത്തിച്ചതായിരുന്നു സാഹിത്യോത്സവിന്റെ ആദ്യ ദിനത്തെ ശ്രദ്ധേയമാക്കിയത്. കഴിഞ്ഞ വര്‍ഷം മുതല്‍ മത്സര ഇനങ്ങളില്‍ ഉള്‍പെടുത്തിയ മലയാളികള്‍ക്ക് വേണ്ടത്ര പരിചയമില്ലാത്ത ഖവാലി ഒരു വര്‍ഷം കൊണ്ട് ജനകീയസംഗീതമായത് സാഹിത്യോത്സവിന്റെ സംഭാവനകളുടെ ഒരു ഉദാഹരണം മാത്രമാണ്. ആദ്യ നാളിലെ മത്സരങ്ങള്‍ അവസാനിക്കുമ്പോള്‍ ഘടികാര സൂചി അര്‍ധരാത്രി പിന്നിട്ടിരുന്നു. നീലഗിരിയുടെ മരംകോച്ചും തണുപ്പ് വകവെക്കാതെ ആദ്യ ദിനത്തിലെ അവസാന മത്സരമായ അറബന കഴിയും വരെ സദസ്സ് നിറഞ്ഞുനിന്നു.
സംസ്ഥാന സാഹിത്യോത്സവിലെ ഒന്നാം സ്ഥാനം കുത്തകയാക്കി വെച്ചിരുന്ന മലപ്പുറം ജില്ല സംഘടനാ തലത്തില്‍ വിഭജിക്കപ്പെട്ട ശേഷമുള്ള ആദ്യ സാഹിത്യോത്സവ് ആയതിനാല്‍ തന്നെ ചാമ്പ്യന്‍ പട്ടം എത് ജില്ലക്ക് എന്നത് പ്രവചനാതീതമായിരുന്നു. ഒന്നാം ദിനം മത്സരങ്ങളവസാനിച്ചപ്പോള്‍ തന്നെ ചിത്രം ഏകദേശം വ്യക്തമായിരുന്നു. മലപ്പുറം ഈസ്റ്റ് ജില്ല വ്യക്തമായ ലീഡോടെ ഒന്നാം സ്ഥാനത്ത് വന്നിരുന്നു. ചെറിയ പോയിന്റുകളുടെ വ്യത്യാസത്തില്‍ കോഴിക്കോട്, കണ്ണൂര്‍, മലപ്പുറം വെസ്റ്റ് ജില്ലകള്‍ തുടര്‍ന്നുള്ള സ്ഥാനങ്ങളിലും നിലയുറപ്പിച്ചിരുന്നു.
രണ്ടാം ദിനം കാലത്ത് എഴു മണിക്ക് തന്നെ വേദികളുണര്‍ന്നു. തണുപ്പ് വകവെക്കാതെ മത്സരാര്‍ഥികള്‍ വീറോടെ പൊരുതി. രണ്ട് മണിയോടെ പ്രധാന വേദിയൊഴിച്ചുള്ള വേദികളിലെ മത്സരങ്ങളെല്ലാം അവസാനിച്ചു. പ്രതിഭകളും പ്രവര്‍ത്തകരും നാട്ടുകാരും പ്രധാന വേദിയില്‍ തടിച്ചുകൂടി. സാഹിത്യോത്സവിലെ പുതിയ ഇനമായ ജനറല്‍ സീറാ പാരായണ മത്സരം ആവേശം വിതറി. സാഹിത്യോത്സവ് കേരള മുസ്‌ലിംകള്‍ക്ക് സുപരിചിതമല്ലാത്ത ഒരു ആസ്വാദന കല കൂടി സമര്‍പ്പിച്ചു.
ഇനി സമാപന സംഗമം. രണ്ട് ദിവസം തേയിലത്തോപ്പിന്റെ മണ്ണും മനസ്സും ഏറ്റെടുത്ത സാഹിത്യോത്സവ് തിരശ്ശീല താഴാന്‍ നിമിഷങ്ങള്‍ ബാക്കി. ഹജ്ജ് തീര്‍ഥാടനം കഴിഞ്ഞ് കരിപ്പൂരിലിറങ്ങി കാന്തപുരം എ പി അബൂബക്കര്‍ മുസ്‌ലിയാര്‍ സമാപന സമ്മേളനം ഉദ്ഘാടനം ചെയ്യാന്‍ നീലഗിരിയിലെത്തി. രാജ്യത്ത് ഐക്യവും സമാധാനവും സഹിഷ്ണുതയും ക്ഷമയും നിലനിര്‍ത്താന്‍ യുവാക്കള്‍ പ്രയത്‌നിക്കണമെന്നും കലയും സാഹിത്യവും പരിപോഷിപ്പിക്കേണ്ട അനിവാര്യമായ കാലത്ത് സാഹിത്യോത്സവിന്റെ പ്രാധാന്യം തിരിച്ചറിയണമെന്നും കാന്തപുരം പറഞ്ഞു. തുടര്‍ന്ന് സാഹിത്യോത്സവിലെ അവസാന പോയിന്റ് നിലഎസ് എസ് എഫ് സംസ്ഥാന ജനറല്‍ സെക്രട്ടറി മജീദ് അരിയല്ലൂര്‍ പ്രഖ്യാപിച്ചു. ജേതാക്കളായ ടിം മലപ്പുറം ഈസ്റ്റിന്റെ സന്തോഷം സാഹിത്യോത്സവ് നഗരിയെ അക്ഷരാര്‍ഥത്തില്‍ ആവേശക്കടലാക്കി. 110 പോയിന്റ്ുകള്‍ അധികം സ്വന്തമാക്കി 660 പോയിന്റുകള്‍ നേടിയാണ് മലപ്പുറം ഈസ്റ്റ് പുതിയ ചരിത്രം തുന്നിച്ചേര്‍ത്തത്. 550 പോയിന്റുകള്‍ നേടി കോഴിക്കോട് രണ്ടാം സ്ഥാനവും 479 പോയിന്റുകള്‍ നേടി മലപ്പുറം വെസ്റ്റ് മൂന്നാം സ്ഥാനവും സ്വന്തമാക്കി. ഒന്നാം സ്ഥാനക്കാര്‍ക്കുള്ള ട്രോഫി കാന്തപുരം എ പി അബൂബക്കര്‍ മുസ്‌ലിയാരും രണ്ടാം സ്ഥാനക്കാര്‍ക്കുള്ള ട്രോഫി ഗൂഡല്ലൂര്‍ ആര്‍ ഡി ഒ വെങ്കിടാചലവും സമ്മാനിച്ചു. 23 പോയിന്റുകള്‍ വീതം നേടിയ മലപ്പുറം ഈസ്റ്റ് ജില്ലയില്‍ നിന്നുള്ള പ്രതിഭയായ പി എം മുഹമ്മദ് സിനാനും തൃശ്ശൂര്‍ ജില്ലയില്‍ നിന്നുള്ള പ്രതിഭയായ എം കെ മഹ്ഫൂസ് കമാലും 23-ാമത് സാഹിത്യോത്സവിലെ കലാപ്രതിഭാ പട്ടം സ്വന്തമാക്കി. കലാപ്രതിഭകള്‍ക്ക് സയ്യിദ് അലി അക്ബര്‍ സഖാഫി പുരസ്‌കാരങ്ങള്‍ സമ്മാനിച്ചു. ഇനി മടക്കമാണ്. രണ്ട് നാള്‍ കൊണ്ടു തീര്‍ത്ത ആത്മസൗഹൃദങ്ങള്‍ നിലനില്‍ക്കട്ടേയെന്നാശംസിച്ച് നീലഗിരിക്കുന്നുകളോട് വിടയായി. അടുത്ത കൊല്ലം കൊല്ലത്ത് കാണാമെന്ന പ്രതീക്ഷ അവരുടെ അകത്തളങ്ങളില്‍ മറ്റൊരു സാഹിത്യോത്സവത്തിന്റെ നിറം ചാര്‍ത്തി.
സാഹിത്യോല്‍സവാരവങ്ങള്‍ നീലഗിരിക്കുന്നുകളില്‍ നിന്ന് മുറിഞ്ഞില്ലാവുമ്പോഴും സ്മൃതിപഥങ്ങളില്‍ മനോഹരമായ മുഹൂര്‍ത്തങ്ങള്‍ അവശേഷിക്കുന്നുണ്ട്. പതിനാറ് വര്‍ഷങ്ങള്‍ക്ക് ശേഷമാണ് വീണ്ടും നീലഗിരി സാഹിത്യോല്‍സവിന് വേദിയാവുന്നത്. രണ്ടായിരത്തിലെ എട്ടാമത് സാഹിത്യോല്‍സവില്‍ നിന്ന് ഇരുപത്തി മൂന്നാമത് സാഹിത്യോത്സവിലെത്തുമ്പോള്‍ ചരിത്രത്തിന് ഒരു പാട് പറയാനുണ്ട്. അന്ന് മുന്നൂറ് മത്സരാര്‍ഥികളാണുണ്ടായിരുന്നത്. ഇപ്പോഴത് രണ്ടായിരം കടന്നു. സാഹിത്യോല്‍സവുകള്‍ സമൂഹത്തില്‍ ചെലുത്തികൊണ്ടിരിക്കുന്ന അഗാധ സ്വാധീനവും നീലഗിരിക്ക് കാണാനായി. ദൂരമെന്തെന്നറിയാതെ കേരളത്തിന്റെ ഗ്രാമാന്തരങ്ങളില്‍നിന്ന് കലാസ്‌നേഹികള്‍ നീലഗിരിയുടെ കുളിരത്തെത്തി.
‘മനുഷ്യത്വം വിനിമയം ചെയ്യുന്ന കലകളാണ് സമൂഹത്തിനാവശ്യം.’ ഉദ്ഘാടന പ്രഭാഷകന്‍ പൊന്‍നീലന്‍ കന്യാകുമാരിയുടെ വാക്കുകള്‍ സാഹിത്യോല്‍വ് അക്ഷരാര്‍ത്ഥത്തില്‍ ഉള്‍വഹിച്ചു. പാടന്തറ മര്‍കസില്‍ രാവിലെ ഏഴ് മണിക്ക് തന്നെ ആരംഭിച്ചു ഓഫ് സ്റ്റേജിനങ്ങള്‍ സമയനിഷ്ഠ കൊണ്ടും വിഷയവൈപുല്യം കൊണ്ടും വേറിട്ടു നിന്നു. ആഗോളീകരണകാലത്തെ ഇസ്‌ലാമിക ചിന്തകള്‍, സൂഫി ജീവിതങ്ങളുടെ ഉള്‍പ്പൊരുളുകള്‍, രാഷ്ട്രീയരംഗത്തെ വര്‍ത്തമാനങ്ങള്‍, ഭീകരതയുടെ രാഷ്ട്രീയം തുടങ്ങിയ പ്രമേയങ്ങളെ ആധാരമാക്കിയാണ് പല മത്സരങ്ങളും സംഘടിപ്പിച്ചത്. മനുഷ്യമാനസങ്ങളുടെ സര്‍വ്വതോന്മുഖമായ ജീവല്‍ ക്രമത്തെ ആവിഷ്‌കരിക്കുന്ന കവിത-കഥാ വിഷയങ്ങള്‍ കാല്‍പനിക ഭാവനകളെ ഏഴാകാശങ്ങളിലേക്ക് നയിച്ചു.
ഹരിതാഭമായ നീലഗിരിക്കുന്നുകളുടേയും കാപ്പിത്തൈകളുടേയും പശ്ചാതലത്തില്‍ നിര്‍മ്മിക്കപ്പെട്ടു ഒന്നാം വേദിയുണര്‍ന്നത് മദ്ഹ് ഗാനത്തോടെയാണ്. അര്‍ത്ഥസമ്പുഷ്ടവും പ്രാസവുമൊത്ത അന്യാദൃശ രചനകള്‍ സദസ്സിനെ കീഴടക്കി. പ്രവാചക സ്മരണകള്‍ പ്രഭാതത്തെ ചൂടുപിടിപ്പിച്ചു. മാപ്പിളപ്പാട്ടുകളും ഭക്തിഗാനങ്ങളും അറബിഗാനങ്ങളുമായി മെയിന്‍ സ്റ്റേജ് സജീവമാകുമ്പോള്‍ ഇതര വേദികള്‍ കഥ പറച്ചിലും, ഭാഷാ പ്രസംഗങ്ങളും വിപ്ലവ ഗാനവും ദഫ്- അറബന മുട്ടുകളും കൊണ്ട് മുഖരിതമായി. സാങ്കേതിക പദാവലികളും ആധുനിക സംസ്‌കാരിക രീതിയുമുള്‍പ്പെടുത്തി ഹാസ്യരൂപേണ അവതരിപ്പിച്ച കഥകള്‍ ഏറെ ചിന്തോദ്ദീപകമായി. ഒന്നാം സ്റ്റേജില്‍ നടന്ന ഖവ്വാലി സവിശേഷപ്രാധാന്യമര്‍ഹിക്കുന്നതാണ്. ശൈഖ് ജീലാനിയുടെയും മുഈനുദ്ധീന്‍ ചിശ്തിയുടെയും ജീവിത ചിത്രങ്ങള്‍ക്ക് സംഗീതം പകരുകയായിരുന്നു ഖവാലികള്‍. പീറോം കീ പീറ് ഹേ എന്ന് തുടങ്ങുന്ന ഖവാലി സംഗീതം (ഒന്നാം സ്ഥാനം നേടിയ) സൂഫി ജീവിതത്തിന്റെ സര്‍ഗാത്മകഭാവങ്ങള്‍ ഉണര്‍ത്തുന്നതായിരുന്നു. കഴിഞ്ഞ വര്‍ഷം പുതുതായി ഉള്‍പ്പെടുത്തിയ ഈ സംഗീത പരിപാടി ചുരുങ്ങിയ കാലയളവിനുള്ളില്‍ തന്നെ നേടിയ ജനസമ്മതി സാഹിത്യോല്‍സവിന്റെ അഭ്യുന്നതിയെ അടയാളപ്പെടുത്തുന്നതായിരുന്നു. അറബനയും ദഫും മുട്ടിപ്പാടിയതിലൂടെ മുസ്‌ലിം ഫോക്‌ലോര്‍ സംസ്‌കാരത്തിന്റെ പുനരാവിഷ്‌കരണം കൂടിയായി സാഹിത്യോത്സവ്.
മലയാള പ്രസംഗമാണ് മറ്റൊരു ശ്രദ്ധേയ ഇനം. കഴിഞ്ഞ കാലങ്ങളില്‍ നിന്നും വ്യത്യസ്തമായി വിഷയത്തില്‍ വന്ന വൈവിധ്യം സംഘടനയുടെ ധൈഷണികോര്‍വ്വരതക്ക് സാക്ഷ്യമായി. പ്രത്യേക തീമുകള്‍ക്ക് പകരം വിശേഷവല്‍ക്കരണം സാധ്യമായിട്ടുണ്ട്. പശു രാഷ്ട്രീയവും, സാമൂഹിക മാധ്യമങ്ങളിലെ മുസ്‌ലിം ജീവിതവും ഉന പ്രക്ഷോഭവും മെഡിക്കല്‍ രംഗത്തെ ഇടപെടലുകളും, കാമ്പസ് രാഷ്ട്രീയവും ചര്‍ച്ച ചെയ്യപ്പെട്ടു. മികച്ച നിലവാരം പുലര്‍ത്തിയ മലയാള പ്രസംഗത്തിനുപുറമെ ഇംഗ്ലീഷ്, അറബി പ്രസംഗങ്ങള്‍ക്കും വിഷയം മുന്‍കൂട്ടി നിര്‍ണ്ണയിച്ച് നല്‍കിയത് പരിപാടിയുടെ ഉല്‍പാദന ക്ഷമതയും നിര്‍മ്മാണാത്മകതയും കൂട്ടി. വിപ്ലവാക്ഷരികളാല്‍ കോര്‍ത്തെടുത്ത വിപ്ലവഗാനം, വര്‍ത്തമാന കാല സാമൂഹിക വ്യവസ്ഥിതിയുടെ വിപ്ലവാത്മകമായ അപനിര്‍മ്മിതിക്ക് രാസത്വരകമാവും വിധം സദസ്സിനെ കയ്യിലെടുത്തു. ധര്‍മ്മപ്പൂധ്വജങ്ങള്‍ വാനിലുയര്‍ത്തിടാം എന്ന വരിയില്‍ തുടങ്ങിയ വിപ്ലവഗാനം കുറച്ചൊന്നുമല്ല സാമൂഹിക അനാചരങ്ങളെ വെല്ലുവിളിച്ചത്. സാഹിത്യോല്‍സവിന് തിരശ്ശീല വീഴ്ത്തീയ സീറാ പാരായണം സ്വഹാബി വര്യരുടെയും പ്രവാചകന്റെയും ജീവിത വഴികള്‍ പൊതു സമൂഹത്തിലേക്ക് സംവേദനം ചെയ്യേണ്ടതിന്റെ രൂപഭാവങ്ങള്‍ക്ക് പുതിയ കാഴ്ചപ്പാടുകള്‍ നല്‍കി. ആയത്തുകളുടെ വെളിച്ചത്തില്‍ ചരിത്രവും വര്‍ത്തമാനവും നൂതന സംവിധാനങ്ങളും പരിചയപ്പെടുത്തിയ ഖുര്‍ആനിക പ്രഭാഷണം മികച്ച ഒരിനമായി.
കാമ്പസ് വിഭാഗത്തിന്റെ സജീവ പങ്കാളിത്തം ഒരര്‍ത്ഥത്തില്‍ എസ്.എസ്.എഫ് നേടിയെടുത്ത ശ്രേയസ്സിന്റെ ജീവിക്കുന്ന ചിത്രമാണ്. പവര്‍ പോയന്റ് പ്രസന്റേഷനും കവിതാ രചന ഇംഗ്ലീഷും കാമ്പസിലെ മത്സരാര്‍ത്ഥികള്‍ക്ക് മാത്രമേയുള്ളൂ. രചനാ മത്സരങ്ങളില്‍ പെണ്‍ രചനകള്‍ കൂടി ഇടം പിടിച്ചതോടെ സാഹിത്യോത്സവ് നവഭാവുകത്വത്തിന്റെ പുതിയ വഴിത്തിരിവുകള്‍ കുറിക്കുകയായിരുന്നു.
സ്‌കൂളുകളില്‍ നിന്ന് പോലും അന്യം നിന്ന് പോകുന്ന ഉര്‍ദു ഭാഷക്ക് സാഹിത്യോത്സവങ്ങളില്‍ ഇടം നല്‍കേണ്ടതാണ്. പ്രതിഭകളുടെ തുടര്‍ പരിശീലനത്തിനുള്ള വഴികള്‍ കഴിഞ്ഞ വര്‍ഷം മുതല്‍ തുടങ്ങികഴിഞ്ഞു. അത് കൂടുതല്‍ അര്‍ത്ഥവത്തായ രീതിയില്‍ മുന്നോട്ട് കൊണ്ടുപോവേണ്ടതുണ്ട്. പങ്കെടുക്കുന്ന മത്സരയിനങ്ങളുടെ തോത് ക്രമീകരിക്കുന്നതിനും കലാപ്രതിഭാ നിര്‍ണ്ണയ മാനദണ്ഡത്തിലും കാലോചിതമായ മാറ്റമുണ്ടാവേണ്ടതുണ്ട്. ഭാഷാ വിവര്‍ത്തന പ്രസംഗങ്ങളും ന്യൂസ് ബുള്ളറ്റിനും മാപ്പിളപ്പാട്ട് രചനയും ആദര്‍ശ പ്രഭാഷണങ്ങളും കൂട്ടിച്ചേര്‍ത്താല്‍ സാഹിത്യോത്സവ് ഇനിയും ചേതോഹരമാകും. ഇസ്‌ലാമിക ചൈതന്യം സമൂഹത്തില്‍ നിലനിര്‍ത്താന്‍ സാങ്കേതിക വിദ്യയുടെ സാധ്യതകള്‍ മത്സരവിധേയമാക്കാവുന്നതാണ്.
കല കലക്ക് വേണ്ടിയല്ല എന്ന് സാഹിത്യോത്സവുകള്‍ പറയുന്നു. സാമൂഹിക ദുര്‍മേദസ്സുകളോട് മുഖം തിരിച്ച് കളയാനല്ല സ്വപ്രത്യയ സ്‌ഥൈര്യത്തോടെ ബൗദ്ധികമായി ഇടപെടാനാണ് അവയുടെ ആഹ്വാനം.
സാഹിത്യോത്സവ് രാപ്പകലുകളെ ആനന്ദതുന്ദിലമാക്കി ഖവ്വാലി മത്സരവേദി. സൂഫീ സംഗീതത്തിന്റെ ശരിയായ ശൈലികള്‍കൊണ്ട് വ്യതിരിക്തമായിരുന്നു ഖവ്വാലി വേദികള്‍. മൗലീക നയങ്ങളില്‍നിന്ന് മാറിക്കൊണ്ടിരിക്കുന്ന വര്‍ത്തമാന ഖവ്വാലി റിയാലിറ്റി ഷോകളെ അവ പുറകോട്ട് തള്ളി. അമീര്‍ ഖുസ്രുവില്‍നിന്ന് തുടങ്ങി നുസ്രത്ത് അലീഖാനിലൂടെ പരന്നൊഴുകിയ ഈ ആത്മീയ സംഗീതം കാലന്തരേണ മതത്തിന്റെ വേലിക്കെട്ടുകളെ ഭേദിച്ച് നൃത്താഭാസങ്ങളുടെ കൂത്തരങ്ങായി മാറുകയായിരുന്നു. മഖ്ബറകളിലും മുസാഫര്‍ ഖാനകളിലും നിലനിന്നുപോന്നിരുന്ന ഖവ്വാലിയെ പഴമയുടെ പ്രൗഢിയിലേക്ക് കൊണ്ടുവരേണ്ടതുണ്ടായിരുന്നു. സൂഫീ പാരമ്പര്യത്തിന്റെ തനിമയും വിശുദ്ധിയും ഗരിമയും നഷ്ടപ്പെടാത്ത ഖവ്വാലിക്ക് വേണ്ടിയുള്ള ദാഹം സാഹിത്യോത്സവ് വേദി തീര്‍ത്തുതന്നു.
ശൈഖ് അബ്ദുള്‍ഖാദര്‍ ജീലാനിയുടെയും സുല്‍ത്താനില്‍ ഹിന്ദ് ഖാജാ മുഈനുദ്ദീന്‍ ചിശ്തിയുടെയും മദ്ഹുകള്‍ നിറഞ്ഞ ഖവ്വാലികള്‍ മൗലിദും ബുര്‍ദയും പോലെ പ്രണയം നിറഞ്ഞ നിമിഷങ്ങളുടെ കുത്തൊഴുക്കാണ്. ആത്മീയതയുടെ ആഴങ്ങള്‍ തൊടുന്ന ഖവ്വാലി അഹ്‌ലുസ്സുന്നയുടെ ആദര്‍ശത്തെ അടയാളപ്പെടുത്തുന്ന സംഗീതംകൂടിയാണ്. ഗുരുക്കന്മാരുടെ മരിക്കാത്ത സ്മരണകളാണ് അവയില്‍ ഓളം വെട്ടുന്നത്. അവരെ ആശ്ലേഷിക്കാനുള്ള വിശ്വാസിയുടെ വെമ്പല്‍ ആണ് ഓരോ ഖവ്വാലിയും. വിശ്വാസി നിരന്തരം നവീകരിക്കപ്പെടണം. കര്‍മോത്സുകമായിരിക്കണം അവന്റെ ജീവിതം.
നിസാമുദ്ദീന്‍ ഔലിയയുടെ മുരീദും ഉര്‍ദുസാഹിത്യത്തിലെ സുല്‍ത്താനുമായിരുന്ന കവി അമീര്‍ഖുസ്രുവാണ് ഖവ്വാലിയുടെ പിതാവ്. ഇന്ത്യയുടെ തത്തയെന്നാണ് ഖുസ്രു അറിയപ്പെട്ടത്. സൂഫി മസാറുകളിലും ഹള്‌റകളിലും മുസാഫിര്‍ഖാനകളിലും ഖാന്‍ഗാഹുകളിലും നൂറ്റാണ്ടുകളായി ഖവ്വാലിയുടെ മധുരം വിതറിയിരുന്നത് അമീര്‍ ഖുസ്രുവിന്റെ ശിഷ്യഗണങ്ങളായിരുന്നു. ‘ഖാജാ മേരാ ഖാജ’യുടെയും ഷാഹന്‍ ഷാഹ് ഈരടിയിലൂടെയും ഇന്ത്യയില്‍ ഏറെ പ്രചാരം നേടിയ ഖവ്വാലിയുടെ ഉത്ഭവം പേര്‍ഷ്യയിലായിരുന്നു. ഖവ്വാലിയെ അന്താരാഷ്ട്ര വേദിയിലെത്തിക്കുന്നതില്‍ നിര്‍ണായകമായ പങ്ക് വഹിച്ച മഹാനാണ് ഉസ്താദ് ഫത്തഹ് അലീഖാന്‍. ഗാന ഗന്ധര്‍വന്മാരായ അസീസ് മിയാനിന്റേയും സാബിരി സഹോദരന്മാരുടെയും സ്വരമാധുര്യംകൊണ്ട് ഖവ്വാലി കൂടുതല്‍ പ്രചരിക്കപ്പെടുകയുണ്ടായി. നുസ്രത്ത് അലീഖാനിന്റെ അതുല്യമായ സേവനങ്ങള്‍ കാരണം ഖവ്വാലി പ്രാദേശിക ജനജീവിതത്തിലേക്കൊഴുകി.
നൂറ്റാണ്ടുകള്‍ക്ക്മുമ്പ്തന്നെ ഖവ്വാലി കേരളത്തിലെത്തിയിട്ടുണ്ട് എന്നതാണ് ചരിത്രം. മത്സ്യത്തൊഴിലാളികളായ തീരദേശത്തുകാരായിരുന്നു ഖവ്വാലിയുടെ ആസ്വാദകരും പ്രചാരകരും . ഇന്ത്യോനേഷ്യയിലെ സുമാത്രാ ദ്വീപില്‍ നിന്നും മലബാര്‍ തീരത്തണഞ്ഞ സയ്യിദ് ബാഹസ്സന്‍ ജിഫ്രി ജമലുല്ലൈലി അന്ത്യവിശ്രമംകൊള്ളുന്ന കടലുണ്ടിയിലെ മഖ്ബറയില്‍ വര്‍ഷങ്ങളോളമായി ഖവ്വാലികള്‍ നടന്നുവരുന്നുണ്ട്. കടലുണ്ടി സ്വദേശി തവക്കല്‍ മുസ്തഫയാണ് ഇന്ന് കേരളത്തിലെ ഖവ്വാലിക്ക് കാര്‍മ്മികത്വം വഹിക്കുന്നത്. ഇച്ച മസ്താന്റെയും കൊയിലാണ്ടി അബ്ദുറസാഖ് മസ്താന്റെയും മനോഹരമായ വരികള്‍ക്ക് ഈണം പകരുകയാണ് തവക്കല്‍ മുസ്തഫ. പൊന്നാനി കെ.വി.അബൂബക്കര്‍ മാസ്റ്റര്‍, നിലാപ്പറമ്പില്‍ മൊയ്തീന്‍കുട്ടി ഹാജി തുടങ്ങിയവരുടെ മാപ്പിള ഇരവുകളും ഭക്തിഗാനങ്ങളും മാപ്പിള ഖവ്വാലിയിലെ പ്രധാന ഈരടികളാണ്. പതിറ്റാണ്ടുകള്‍ക്ക് മുമ്പ് ഇച്ച മസ്താന്‍ കരിക്കട്ടകള്‍കൊണ്ട് എഴുതിയ മാപ്പിള ഇരവുളടക്കം നിരവധി രചനകളുടെ സൂക്ഷിപ്പുകാരനും കൂടിയാണ് തവക്കല്‍ മുസ്തഫ. നിലാപ്പറമ്പില്‍ മൊയ്തീന്‍കുട്ടി ഹാജിയുടെ സവിശേഷമായ ‘അലിഫ് ലാമായ മൗലാ,അല്‍ഹംദുലില്ലാ’ എന്ന് തുടങ്ങുന്ന വരികളും കൊയിലാണ്ടി ഹാജി അബ്ദുറസ്സാഖ് മസ്താന്റെ ‘ഖ്യാതി ഉദി അജ്മീര്‍ മതി, ഖാജാ ഇമാമുല്‍ ഹിന്ദ് രാജപതി’ എന്ന് തുടങ്ങുന്ന വരികളും മലയാളി ഖവ്വാലികള്‍ക്ക് മാറ്റ് കൂട്ടുന്നു. ആസ്വാദനത്തിനപ്പുറം വിശ്വാസികള്‍ക്ക് കല ആരാധനയും ആത്മീയതയും ആയി മാറുകയാണിവിടെ. ഖവ്വാലി വേദികള്‍ പുതിയ സംഗീത ചരിത്രത്തിന് നവോന്മേഷം പകരട്ടേ…
സംസ്ഥാന സാഹിത്യോത്സവിലെ വിപ്ലവഗാന മത്സരം, സര്‍ഗാത്മകവും വിപ്ലവാത്മകവുമായ ആശയങ്ങളും അവതരണ വൈവിധ്യവും കൊണ്ട് സദസ്സിനെ വിപ്ലവബോധത്തിലേക്കു നയിക്കുന്ന പടപ്പാട്ടുകളായിരുന്നു. എന്നാല്‍ അതിലേറെ ശ്രദ്ധിപ്പിച്ചത്, വിപ്ലവഗാനങ്ങളില്‍ ഓരോന്നിലും കടന്നുവന്ന ചില പേരുകളാണ്. വെള്ളില മുഹമ്മദ് ഫൈസി, ഒ ഖാലിദ്, അബ്ദുര്‍റസാഖ് കൊറ്റി തുടങ്ങിയ നാമങ്ങള്‍. ആദര്‍ശവിപ്ലവത്തിന്റെ ചരിത്രം ഈ നാമങ്ങളില്ലാതെ പൂര്‍ണമാകില്ലെന്ന ബോധ്യമാകാം ഗാനരചയിതാക്കളെ സ്വാധീനിച്ചിരിക്കുക. പാട്ടുകളില്‍ പോലും വിപ്ലവസ്മരണകള്‍ ജ്വലിക്കുന്ന സൗഭാഗ്യം സാഹിത്യോത്സവ് നിര്‍മിച്ച സംസ്‌കാരത്തിന്റെ വേറൊരു തലത്തെയാണ് സൂചിപ്പിക്കുന്നത്. കലക്കും സാഹിത്യത്തിനുമപ്പുറത്തേക്ക് ഒരു ജനതക്ക് നേര്‍വഴി കാട്ടിയവരുടെ ഓര്‍മകൂടിയാകുന്നു സാഹിത്യോത്സവുകള്‍.
അതു കൊണ്ടു തന്നെ സാഹിത്യോത്സവുകള്‍ യഥാര്‍ത്ഥത്തില്‍ ഒരു സമൂഹത്തിന്റെ ഉണര്‍വിന്റെയും ചരിത്രത്തിന്റെയും ആണ്ടുത്സവമാണ്. ഓരോ ആണ്ടും പുതിയ അനുഭവ അധ്യായങ്ങള്‍ എഴുതിക്കൊണ്ടിരിക്കുന്നു. ഇക്കഴിഞ്ഞ വാരം തമിഴ്‌നാട്ടിലെ നീലഗിരിയില്‍ നടന്ന സംസ്ഥാന സാഹിത്യോത്സവവും പതിവ് തെറ്റിച്ചില്ല. ഒന്നര പതിറ്റാണ്ടു മുമ്പ് നീലഗിരിയില്‍ സംസ്ഥാന സാഹിത്യോത്സവ് നടന്നിരുന്നു. കഥാരചന സാഹിത്യോത്സവില്‍ ഉള്‍പ്പെടുത്തിയ ആദ്യ വര്‍ഷമായിരുന്നു അത്. ഓരോ വര്‍ഷവും പുതിയ ഇനങ്ങള്‍ ഉള്‍ച്ചേര്‍ത്ത് ഈ അരങ്ങ് മാപ്പിള മലയാളത്തിന്റെ സര്‍ഗ, സാഹിത്യ, സംഗീത, സാങ്കേതിക മികവുകളുടെ തുറന്ന പരിശീലനക്കളരിയായി വികസിച്ചു കൊണ്ടേയിരിക്കുന്നു.
വാമൊഴിയും വരമൊഴിയുമായി അരങ്ങിലേറുന്ന സര്‍ഗപ്രകാശനങ്ങള്‍ക്ക് അതതു രംഗങ്ങളോട് കൂടുതല്‍ നീതി പുലര്‍ത്താനാകുന്നവിധം സംഘടനാ ഘടകങ്ങള്‍ ജാഗ്രത പാലിക്കേണ്ടതുണ്ടെന്ന് ചില മത്സരയിനങ്ങളെങ്കിലും അറിയിക്കുന്നുണ്ട്. സംസ്ഥാന സാഹിത്യോത്സവില്‍ സി ഗ്രേഡെങ്കിലും ലഭിച്ചില്ലെങ്കില്‍ അതൊരു കുറവാണെന്നാണ് ഒരു വിധി കര്‍ത്താവിന്റെ അഭിപ്രായം. മത്സരയിനങ്ങളുടെ തനതു ഭാവങ്ങളെ തോല്‍പ്പിച്ച് സാഹിത്യോത്സവിനെ ജയിപ്പിച്ചെടുക്കേണ്ടതുണ്ടോ എന്ന ചോദ്യം ഇപ്പോഴാണ് ചോദിക്കേണ്ടത്. ഉദാഹരണത്തിന് കവിതാ പാരായണ മത്സരമെടുക്കാം. കോപ്പിയടിക്കാന്‍ പാകത്തില്‍ കാവ്യാലാപന ശേഖരങ്ങള്‍ ഓപ്പണ്‍ സോഴ്‌സില്‍ ലഭ്യമായിട്ടും പകുതിയിലധികം പേര്‍ക്ക് കവിതാ പാരായണത്തിന്റെ ഹൃദയം പിടികിട്ടിയിട്ടില്ല. ദിനംപ്രതി വാര്‍ത്തകള്‍ വായിക്കുകയോ കേള്‍ക്കുകയോ ചെയ്യുന്നവരായിട്ടുകൂടി വൃത്തിയില്‍ വാര്‍ത്തയെഴുതാന്‍ സാധിച്ചവര്‍ ഹയര്‍ സെക്കന്‍ഡറി വിഭാഗത്തില്‍ കുറഞ്ഞു പോയിട്ടുണ്ട്. മുമ്പെങ്ങോ സൃഷ്ടിക്കപ്പെട്ട ചില മാതൃകകളെ വാര്‍പ്പുകളായി കരുതി അനുകരിക്കണമെന്ന തോന്നല്‍ ആരു സൃഷ്ടിച്ചതാണാവോ. വിപ്ലവഗാനാവതരണത്തില്‍ കൈകളുടെ ആംഗ്യവും താളവുമെല്ലാം ഇങ്ങനെയാണ്. പുതിയ പരീക്ഷണങ്ങള്‍ക്കോ തന്മയത്വത്തിനോ ആരെയോ പേടിക്കുന്നതു പോലെ. വിപ്ലവഗാനത്തില്‍ എസ് എസ് എഫ് സിന്ദാബാദ് എന്നു വിളിക്കുമ്പോഴേ മുഷ്ടിചുരുട്ടി മാനത്തേക്കു വീശാവൂ എന്ന് നിയമമുള്ളതു പോലെ. വിപ്ലവത്തിന്റെ ആശയ ജ്വാലകള്‍ സദസ്യരിലേക്ക് പകര്‍ന്ന അവതരണങ്ങള്‍ ചുരുങ്ങിപ്പോകുന്നത് ഇതുകൊണ്ടൊക്കെയാണ്. സംഘഗാനമല്ല വിപ്ലവഗാനം എന്നതു പോലെ ഓരോ മത്സരത്തെക്കുറിച്ചുമുണ്ടാകേണ്ട തിരിച്ചറിവുകള്‍ ഈ മഹാപ്രസ്ഥാനത്തെ ഇനിയുമിനിയും ഉയരെ ജ്വലിപ്പിക്കും .
സാഹിത്യോത്സവ് ; നിര്‍വൃതിയുടെ ആത്മാവിഷ്‌കാരം added by Risala Weekly on October 5, 2016
View all posts by Risala Weekly →
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
പടനിലം ഹുസൈന്‍ മുസ്‌ലിയാര്‍ ഇളംകാറ്റുപോലെ ഒരു ജീവിതം
ഇന്ത്യന്‍ മിലിട്ടറി കോളേജ് പ്രവേശനത്തിന് അപേക്ഷിക്കാം
ട്രംപിനു മുന്നില്‍ തോറ്റുകൊടുക്കാത്ത ലോകം
സ്റ്റാറ്റിസ്റ്റിക്കല്‍ ഇന്‍സ്റ്റിറ്റ്യൂട്ടില്‍ സ്‌റ്റൈപ്പന്‍ഡോടെ പഠനം
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech